b'\n_START_ARTICLE_\nVoiton muistomerkki (Netanya)\n_START_PARAGRAPH_\nVoiton muistomerkki Netanyan kaupungissa Israelissa kunnioittaa puna-armeijan voittoa natsi-Saksasta toisessa maailmansodassa. Muistomerkin pystytt\xc3\xa4mist\xc3\xa4 ehdotti Israelin p\xc3\xa4\xc3\xa4ministeri Benjamin Netanjahu Moskovan-vierailullaan helmikuussa 2010. Monumentti paljastettiin kes\xc3\xa4kuussa 2012 Ven\xc3\xa4j\xc3\xa4n presidentin Vladimir Putinin ja Israelin presidentin Shimon Peresin l\xc3\xa4sn\xc3\xa4 ollessa. Muistomerkin tekij\xc3\xa4t ovat taiteilijat Chen Vinkler, Salavat Sherbakov, Vasili Perfiliev ja Mihail Naroditski._NEWLINE_Toisessa maailmansodassa kuoli arviolta 25 miljoonaa Neuvostoliiton kansalaista, joista 11 miljoonaa oli sotilaita. Juutalaisia puna-armeijassa taisteli yli 500\xc2\xa0000, joista 120\xc2\xa0000 kuoli.'